PMIndiaData/PMIndiaSum huggingface dataset:
പ്രധാനമന്ത്രി ജക്കാര്‍ത്തയില്‍ ഇന്ത്യന്‍ സമൂഹത്തെ അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്തോനേഷ്യയിലെ ജക്കാര്‍ത്തയില്‍ ഇന്ത്യന്‍ സമൂഹത്തെ ഇന്ന് അഭിസംബോധന ചെയ്തു. ഇന്ത്യയും, ഇന്തോനേഷ്യയും തമ്മിലുള്ള പ്രത്യേക ബന്ധത്തെ പരാമര്‍ശിച്ച അദ്ദേഹം ഇക്കൊല്ലം ന്യൂ ഡല്‍ഹിയിലെ റിപ്പബ്ലിക്ക് ദിനാഘോഷങ്ങളില്‍ ഇന്തോനേഷ്യ ഉള്‍പ്പെടെ 10 ആസിയാന്‍ രാജ്യങ്ങളില്‍ നിന്നുള്ള നേതാക്കള്‍ സന്നിഹിതരായതിനെ അനുസ്മരിച്ചു. 1950 ല്‍ ന്യൂഡല്‍ഹിയിലെ റിപ്പബ്ലിക് ദിനപരേഡില്‍ ഇന്തോനേഷ്യന്‍ പ്രസിഡന്റ് മുഖ്യാതിഥിയായിരുന്നത് യാദൃശ്ചികമല്ലെന്ന് ശ്രീ. നരേന്ദ്ര മോദി ചൂണ്ടിക്കാട്ടി. ഇന്തോനേഷ്യയിലെ ഇന്ത്യാക്കാര്‍ ഇന്തോനേഷ്യയുടെ അഭിമാനമുള്ള പൗരന്മാരാണെങ്കിലും അവര്‍ ഇന്ത്യയിലെ തങ്ങളുടെ വേരുകളുമായി എപ്പോഴും ബന്ധപ്പെട്ടിരിക്കാന്‍ ആഗ്രഹിക്കുന്നുവെന്ന് അദ്ദേഹം പറഞ്ഞു. കഴിഞ്ഞ നാല് വര്‍ഷത്തിനിടെ സമാനതകളില്ലാത്ത പരിവര്‍ത്തനത്തിനാണ് ഇന്ത്യ സാക്ഷ്യം വഹിച്ചതെന്ന് പ്രധാനമന്ത്രി പറഞ്ഞു. നേരിട്ടുള്ള വിദേശ നിക്ഷേപം, ഇന്ത്യന്‍ സമ്പദ്ഘടന തുറന്ന് കൊടുക്കല്‍, ബിസിനസ്സ് ചെയ്യുന്നത് എളുപ്പമാക്കല്‍, ഇന്ത്യന്‍ സമ്പദ്ഘടനയുടെ മത്സരക്ഷമത എന്നീ വിഷയങ്ങളും പ്രധാനമന്ത്രി പരാമര്‍ശിച്ചു. രണ്ട് രാജ്യങ്ങളും തങ്ങളുടെ ജനാധിപത്യ ധര്‍മ്മ ചിന്തയിലും, വൈവിധ്യത്തിലും അഭിമാനം കൊള്ളുന്നു. ബാലി- ജാത്ര, പാചകവിദ്യയിലെയും, ഭാഷകളിലെയും സമാനതകള്‍ തുടങ്ങിയവ ഇരു രാജ്യങ്ങളും തമ്മിലുള്ള ഉറ്റ സാംസ്‌കാരിക ബന്ധത്തിന്റെ തെളിവായി അദ്ദേഹം എടുത്തുപറഞ്ഞു. രാമായണത്തിലും, മഹാഭാരതത്തിലും നിന്നുള്ള ആശയങ്ങള്‍ ഉള്‍ക്കൊള്ളിച്ചുകൊണ്ടുള്ള പട്ടങ്ങളുടെ പ്രദര്‍ശനം താനും, പ്രസിഡന്റ് വിദോദോയും ചേര്‍ന്ന് സംയുക്തമായി ഉദ്ഘാടനം ചെയ്തതായി പ്രധാനമന്ത്രി പറഞ്ഞു. ഇന്ത്യയിലെ സംഭവ വികാസങ്ങളെ കുറിച്ച് പറയവെ അഴിമതിരഹിതവും, വികസന സൗഹൃദവുമായ സംവിധാനങ്ങളാണ് കേന്ദ്ര ഗവണ്‍മെന്റ് സൃഷ്ടിച്ചു വരുന്നതെന്ന് അദ്ദേഹം പറഞ്ഞു. ‘ബിസിനസ്സ് നടത്തിപ്പ് സുഗമമാക്കലിനും’ ഉപരിയായി ഇപ്പോഴത്തെ ഊന്നല്‍ ‘ജീവിതം സുഗമമാക്കലിനാണെന്ന്’ പ്രധാനമന്ത്രി പറഞ്ഞു. ഗവണ്‍മെന്റിന്റെ പ്രക്രിയകള്‍ സുതാര്യവും, സംവേദനക്ഷമവുമാണെന്ന് അദ്ദേഹം കൂട്ടിച്ചേര്‍ത്തു. അടിസ്ഥാന സൗകര്യ വികസനവുമായി ബന്ധപ്പെട്ട നിരവധി മേഖലകളില്‍ ഉണ്ടായ നാടകീയ സംഭവ വികാസങ്ങള്‍ അദ്ദേഹം വിവരിച്ചു. ഇന്ത്യയുടെ ഊര്‍ജ്ജസ്വലമായ സ്റ്റാര്‍ട്ട്അപ്പ് സംവിധാനത്തെ കുറിച്ചും, അന്താരാഷ്ട്ര സൗരോര്‍ജ്ജ സഖ്യത്തെയും കുറിച്ചും പ്രധാനമന്ത്രി സംസാരിച്ചു. ആവശ്യക്കാര്‍ക്ക് സഹായം എത്തിക്കുന്നതില്‍ ഇന്ത്യയ്ക്കും, ഇന്തോനേഷ്യയ്ക്കും ഒരുപോലെ സംവേദനക്ഷമമായ കാഴ്ചപ്പാടാണ് ഉള്ളതെന്ന് പ്രധാനമന്ത്രി ഊന്നി പറഞ്ഞു. ആളുകളുടെ പാസ്സ്‌പോര്‍ട്ടിന്റെ നിറം നോക്കിയല്ല മറിച്ച് സഹായം ആവശ്യമുള്ള എല്ലാ സഹജീവികളെയും സഹായിക്കുകയാണ് ഇന്ത്യയുടെ നയമെന്ന് അദ്ദേഹം വ്യക്തമാക്കി. ഇന്ത്യയ്ക്കും, ഇന്തോനേഷ്യയ്ക്കും പേരിലുള്ള പ്രാസത്തിനുപരി തങ്ങളുടെ സംസ്‌കാരം പാരമ്പര്യം, ജനാധിപത്യ മൂല്യങ്ങള്‍ മുതലായവയിലും പൊതുവായൊരു താളമാണുള്ളതെന്ന് അദ്ദേഹം പറഞ്ഞു. ഇന്ത്യയില്‍ നടക്കുന്ന മാറ്റങ്ങള്‍ക്ക് നേരിട്ട് സാക്ഷിയാകാന്‍ പ്രധാനമന്ത്രി ഇന്തോനേഷ്യയിലെ ഇന്ത്യാക്കാരെ ക്ഷണിച്ചു.
ജനറൽ അറ്റോമിക്സ് ഗ്ലോബൽ കോർപ്പറേഷന്റെ ചീഫ് എക്സിക്യൂട്ടീവ് ശ്രീ വിവേക് ​​ലാലുമായുള്ള പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ഇന്ന് ജനറൽ ആറ്റോമിക്സ് ഗ്ലോബൽ കോർപ്പറേഷന്റെ ചീഫ് എക്സിക്യൂട്ടീവ് ശ്രീ വിവേക് ലാലുമായി കൂടിക്കാഴ്ച നടത്തി ഇന്ത്യയിലെ പ്രതിരോധ സാങ്കേതിക മേഖലയെ ശക്തിപ്പെടുത്തുന്നതിനെക്കുറിച്ച് അവർ സംസാരിച്ചു. പ്രതിരോധവും ഉയര്‍ന്നു വരുന്ന സാങ്കേതികവിദ്യാ നിർമ്മാണവും ഇന്ത്യയിലെ ശേഷി വർദ്ധനയും ത്വരിതപ്പെടുത്തുന്നതിനുള്ള സമീപകാല നയ മാറ്റങ്ങളെ ശ്രീ. ലാൽ അഭിനന്ദിച്ചു.
ജപ്പാൻ പ്രധാനമന്ത്രിയുമായി പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ജപ്പാൻ പ്രധാനമന്ത്രി ഫ്യൂമിയോ കിഷിദയുമായി ഉഭയകക്ഷി ചർച്ച നടത്തി. . മുൻ പ്രധാനമന്ത്രി ഷിൻസോ ആബെയുടെ നിര്യാണത്തിൽ പ്രധാനമന്ത്രി തന്റെ അഗാധമായ അനുശോചനം അറിയിച്ചു. ഇന്ത്യ-ജപ്പാൻ പങ്കാളിത്തം ശക്തിപ്പെടുത്തുന്നതിലും സ്വതന്ത്രവും തുറന്നതും എല്ലാവരെയും ഉൾക്കൊള്ളുന്നതുമായ ഇന്തോ-പസഫിക് മേഖലയെന്ന ആശയം രൂപപ്പെടുത്തുന്നതിലും അന്തരിച്ച പ്രധാനമന്ത്രി ആബെയുടെ സംഭാവനകൾ പ്രധാനമന്ത്രി ചൂണ്ടിക്കാട്ടി. ഇരു നേതാക്കളും ഉഭയകക്ഷി ബന്ധങ്ങൾ കൂടുതൽ ആഴത്തിലാക്കുന്നതിനെ കുറിച്ച് ഉൽപ്പാദനപരമായ വീക്ഷണങ്ങൾ കൈമാറ്റം ചെയ്തു. മേഖലാതലത്തിലെയും ആഗോളവുമായ നിരവധി വിഷയങ്ങളും അവർ ചർച്ച ചെയ്തു. ഇന്ത്യ-ജപ്പാൻ പ്രത്യേക തന്ത്രപരവും ആഗോളവുമായ പങ്കാളിത്തം കൂടുതൽ ശക്തിപ്പെടുത്തുന്നതിനും മേഖലയിലും വിവിധ അന്താരാഷ്ട്ര ഗ്രൂപ്പുകളിലും സ്ഥാപനങ്ങളിലും ഒരുമിച്ച് പ്രവർത്തിക്കുന്നതിനുമുള്ള തങ്ങളുടെ പ്രതിബദ്ധത നേതാക്കൾ പുതുക്കി. –ND–
വിരമിക്കുന്ന രാജ്യസഭാംഗങ്ങള്‍ക്ക് പ്രധാനമന്ത്രിയുടെ ആശംസ

രാജ്യസഭയില്‍ നിന്ന് വിരമിക്കുന്ന എല്ലാ അംഗങ്ങളുടെയും സംഭാവനകളെ പ്രധാനമന്ത്രി ശ്രീ. നരേന്ദ്ര മോദി പ്രശംസിച്ചു. അവര്‍ക്ക് ഭാവിയില്‍ എല്ലാ നന്മകളും അദ്ദേഹം ആശംസിച്ചു. സഭയില്‍ നിന്ന് വിരമിക്കുന്ന അംഗങ്ങള്‍ ഇനി സാമൂഹ്യ സേവനങ്ങളില്‍ കൂടുതല്‍ ശക്തമായ പങ്ക് വഹിക്കുമെന്ന്, രാജ്യസഭയില്‍ നടത്തിയ പ്രസംഗത്തില്‍ പ്രധാനമന്ത്രി വിശ്വാസം പ്രകടിപ്പിച്ചു. തങ്ങളുടേതായ നിലയില്‍ സംഭാവനകള്‍ നല്‍കിയ അവര്‍ക്കെല്ലാവര്‍ക്കും അനുപമമായ നിലയില്‍ പ്രാധാന്യമുണ്ടെന്ന് അദ്ദേഹം പറഞ്ഞു. അവരുടെ സംഭാവനകള്‍ രാഷ്ട്രത്തിന് ഒരിക്കലും മറക്കാനാവില്ല, പ്രധാനമന്ത്രി പറഞ്ഞു. മുതിര്‍ന്ന അംഗങ്ങളുള്ള ഉപരി സഭയ്ക്ക് സവിശേഷമായ പ്രധാന്യമുണ്ട്. നയരൂപീകരണത്തില്‍ അത് നിര്‍ണ്ണായകമായ പങ്ക് വഹിക്കുന്നു, അദ്ദേഹം കൂട്ടിച്ചേര്‍ത്തു. വിരമിക്കുന്ന പല എം.പി. മാരെയും അവരുടെ സംഭാവനകളെയും കുറിച്ച് പ്രധാനമന്ത്രി പ്രത്യേകം പരാമര്‍ശം നടത്തി. ഏറെ നാളായി കാത്തിരിക്കുന്ന മുത്തലാഖിനെ കുറിച്ചുള്ള ചര്‍ച്ച നടക്കുമ്പോള്‍ വിരമിക്കുന്ന അംഗങ്ങള്‍ പാര്‍ലമെന്റിന്റെ ഭാഗമായിരിക്കില്ല എന്നത് നിര്‍ഭാഗ്യകരമാണെന്ന് പ്രധാനമന്ത്രി പറഞ്ഞു. പാര്‍ലമെന്റിന്റെയും, പ്രധാനമന്ത്രി കാര്യാലയത്തിന്റെയും വാതിലുകള്‍ അവര്‍ക്കായി എപ്പോഴും തുറന്നിരിക്കുമെന്ന് അദ്ദേഹം വിരമിക്കുന്ന അംഗങ്ങള്‍ക്ക് ഉറപ്പ് നല്‍കി. സുപ്രധാന കാലിക വിഷയങ്ങളില്‍ തങ്ങളുടെ ചിന്തകള്‍ തുടര്‍ന്നും പങ്കുവയ്ക്കാന്‍ പ്രധാനമന്ത്രി അവരെ ആഹ്വാനം ചെയ്തു.
ഖത്തര്‍ അമീറുമായി പ്രധാനമന്ത്രി സംസാരിച്ചു

പ്രധാനമന്ത്രി ശ്രീ.നരേന്ദ്ര മോദി ഖത്തര്‍ അമീര്‍ ശൈഖ് തമീം ബിന്‍ ഹമദ് അല്‍താനിയുമായി ഇന്ന് (2 നവമ്പര്‍ 2015) സംസാരിച്ചു. 2015 മാര്‍ച്ചില്‍ ഖത്തര്‍ അമീര്‍ ഇന്ത്യയിലേക്ക് നടത്തിയ സന്ദര്‍ശനം അനുസ്മരിച്ച പ്രധാനമന്ത്രി ഇരുരാഷ്ട്രങ്ങളും തമ്മിലുള്ള നയതന്ത്രബന്ധത്തിന് ഇത് പുതിയ ഊര്‍ജ്ജവും ഗതിവേഗവും പ്രദാനം ചെയ്തതായി പറഞ്ഞു. ഖത്തറുമായുള്ള ബന്ധത്തിന് ഇന്ത്യ ഉയര്‍ന്ന പ്രാധാന്യമാണ് നല്‍കുന്നതെന്ന് പ്രധാനമന്ത്രി പറഞ്ഞു. ഖത്തറിലെ ഇന്ത്യന്‍ സമൂഹത്തിന്റെ താല്‍പര്യങ്ങള്‍ സംരക്ഷിക്കാനും, സുരക്ഷ, ക്ഷേമം എന്നിവ ഉറപ്പാക്കാനും അമീര്‍ സ്വീകരിച്ച നടപടികളെ പ്രധാനമന്ത്രി അഭിനന്ദിച്ചു. വ്യാപാരം, നിക്ഷേപം, ഊര്‍ജ്ജം, സുരക്ഷ, പ്രതിരോധം, സാംസ്‌കാരികം, ജനങ്ങള്‍ തമ്മിലുള്ള ബന്ധം എന്നീ മേഖലകളില്‍ ഇരുരാജ്യങ്ങളുംതമ്മിലുള്ള ബന്ധം കൂടുതല്‍ ആഴത്തിലുള്ളതാക്കാനുള്ള മാര്‍ഗങ്ങള്‍ രണ്ട് നേതാക്കളും ചര്‍ച്ചചെയ്തു. ഇന്ത്യയുടെ സാമ്പത്തികവളര്‍ച്ചയില്‍ പങ്കാളിയാവാനുള്ള താല്‍പര്യം ഖത്തര്‍ അമീര്‍ ആവര്‍ത്തിച്ച് വ്യക്തമാക്കി. മേഖലയുടെ സമാധാനത്തിനും സുസ്ഥിരതയ്ക്കുമായി ഖത്തര്‍വഹിക്കുന്ന പങ്കിനെ പ്രധാനമന്ത്രി അഭിനന്ദിച്ചു. ഇരു രാഷ്ട്രങ്ങള്‍ക്കും സൗകര്യപ്രദമായ സമയത്ത് ഖത്തര്‍ സന്ദര്‍ശിക്കാനുള്ള ക്ഷണം പ്രധാനമന്ത്രി സ്വീകരിച്ചു.
ദേശീയ യുദ്ധ സ്മാരകം നിര്‍മ്മിക്കാന്‍ പ്രിന്‍സസ് പാര്‍ക്ക് കോംപ്ലക്‌സ് അനുയോജ്യം

ദേശീയ യുദ്ധ സ്മാരകം നിര്‍മ്മിക്കാന്‍ ന്യൂഡല്‍ഹിയിലെ ഇന്ത്യാ ഗേറ്റിനടുത്തുള്ള പ്രിന്‍സസ് പാര്‍ക്ക് കോംപ്ലക്‌സ് അനുയോജ്യമാണെന്ന ഉന്നതാധികാര സമിതിയുടെ തീരുമാനം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗത്തെ ധരിപ്പിച്ചു. ന്യൂഡല്‍ഹിയിലെ ഇന്ത്യാ ഗേറ്റിനടുത്തുള്ള ‘സി’ ഹെക്‌സഗണില്‍ ദേശീയയുദ്ധ സ്മാരകം നിര്‍മ്മിക്കാന്‍ 2015 ഒക്ടോബറിലാണ് കേന്ദ്ര മന്ത്രിസഭായോഗം അംഗീകാരം നല്‍കിയത്.
വാണിജ്യ ഭവന്റെ തറക്കല്ലിടല്‍ വേളയില്‍ പ്രധാനമന്ത്രിയുടെ പ്രസംഗം

കേന്ദ്ര വാണിജ്യ വകുപ്പിന്റെ ഒരു പുതിയ ഓഫീസ് സമുച്ചയമായ വാണിജ്യ ഭവന് പ്രധാനമന്ത്രി ശ്രീ. നരേന്ദ്ര മോദി ന്യൂ ഡല്‍ഹിയില്‍ ഇന്ന് തറക്കല്ലിട്ടു. നിശ്ചിത സമയത്തിനുള്ളില്‍ തന്നെ മന്ദിരത്തിന്റെ നിര്‍മ്മാണം പൂര്‍ത്തിയാക്കാനാകുമെന്ന് പ്രധാനമന്ത്രി വിശ്വാസം പ്രകടിപ്പിച്ചു. രാജ്യതലസ്ഥാനത്ത് പോലും പ്രധാനപ്പെട്ട കെട്ടിട നിര്‍മ്മാണ പദ്ധതികളില്‍ അത്യധികമായ കാലതാമസം വരുത്തുന്ന പഴയ സമ്പ്രദായത്തില്‍ നിന്ന് മാറി നവ ഇന്ത്യയുടെ മനോഭാവത്തിന് അനുസൃതമായിട്ടായിരിക്കും ഇതെന്ന് അദ്ദേഹം പറഞ്ഞു. ഡോ. അംബേദ്ക്കര്‍ അന്താരാഷ്ട്ര കേന്ദ്രം, ഡോ. അംബേദ്ക്കര്‍ ദേശീയ സ്മാരകം, പ്രവാസി ഭാരതീയ കേന്ദ്രം, കേന്ദ്ര വിവരാവകാശ മന്ദിരം എന്നിവയെല്ലാം ഇപ്രകാരം നിശ്ചിത സമയത്തിന് മുമ്പ് നിര്‍മ്മാണം പൂര്‍ത്തിയാക്കിയവയെന്ന് പ്രധാനമന്ത്രി ചൂണ്ടിക്കാട്ടി. ഗവണ്‍മെന്റിന്റെ പ്രവര്‍ത്തന ശൈലിയുടെ മാറ്റത്തിന്റെ കൂടി ഫലമാണിതെന്ന് പ്രധാനമന്ത്രി പറഞ്ഞു. പുതിയ ഓഫീസ് മന്ദിരമായ വാണിജ്യ ഭവന്‍ രാജ്യത്തെ വാണിജ്യ മേഖലയിലെ കൂടുകള്‍ ഇല്ലാതാക്കാന്‍ സഹായിക്കുമെന്ന് അദ്ദേഹം പ്രത്യാശ പ്രകടിപ്പിച്ചു. രാജ്യത്തിന്റെ ജനസംഖ്യാപരമായ നേട്ടത്തെ കുറിച്ച് പരാമര്‍ശിക്കവെ, നമ്മുടെ യുവജനങ്ങളുടെ ആശയാഭിലാഷങ്ങള്‍ സഫലീകരിക്കേണ്ടത് നമ്മുടെ കൂട്ടായ കടമയാണെന്ന് പ്രധാനമന്ത്രി പറഞ്ഞു. ഡിജിറ്റല്‍ സാങ്കേതിക വിദ്യ സ്വായത്തമാക്കുന്നതിനെ കുറിച്ച് പരാമര്‍ശിക്കവെ പുതിയ കെട്ടിടം നിര്‍മ്മിക്കുന്ന ഭൂമി മുമ്പ് ഡയറക്ടര്‍ ജനറല്‍ ഓഫ് സപ്ലൈസ് ആന്റ് ഡിസ്‌പോസലിന്റേതായിരുന്നവെന്ന് പ്രധാനമന്ത്രി ചൂണ്ടിക്കാട്ടി. ഈ സ്ഥലം ഗവണ്‍മെന്റിന്റെ ഇ-മാര്‍ക്കറ്റ് പ്ലേസിലൂടെ (ജി.ഇ.എം) ചുരുങ്ങിയ സമയം കൊണ്ട് 8700 കോടി രൂപയുടെ കൈമാറ്റത്തിലൂടെ മാറ്റുകയായിരുന്നു. ജി.ഇ.എം. നെ കൂടുതല്‍ വികസിപ്പിക്കാനും രാജ്യത്തെ സൂക്ഷ്മ, ചെറുകിട, ഇടത്തരം മേഖലയുടെ ഗുണത്തിനായി അതിനെ വിനിയോഗിക്കാന്‍ പ്രധാനമന്ത്രി വാണിജ്യ വകുപ്പിനെ ആഹ്വാനം ചെയ്തു. ചരക്ക് സേവന നികുതിയുടെ പ്രയോജനങ്ങള്‍ വിശദീകരിച്ച പ്രധാനമന്ത്രി ജനസൗഹൃദപരവും, വികസന സൗഹൃദവും, പരിസ്ഥിതി സൗഹൃദവുമായ സാഹചര്യം സൃഷ്ടിക്കാന്‍ ഗവണ്‍മെന്റ് നിരന്തരം ശ്രമിച്ച് വരികയാണെന്ന് വ്യക്തമാക്കി. വ്യത്യസ്ഥ സ്തൂല സാമ്പത്തിക മാനദണ്ഡങ്ങള്‍ ചൂണ്ടിക്കാട്ടി ആഗോള സമ്പദ് ഘടനയില്‍ എങ്ങനെയാണ് ഇന്ത്യ ഇപ്പോള്‍ സുപ്രധാന പങ്ക് വഹിക്കുന്നതെന്ന് പ്രധാനമന്ത്രി വിശദീകരിച്ചു. ആഗോളതലത്തില്‍ മുന്‍പന്തിയിലുള്ള 5 ധനകാര്യ – സാങ്കേതിക വിദ്യാ (ഫിന്‍-ടെക്) രാഷ്ട്രങ്ങളില്‍ ഇന്ന് ഇന്ത്യയുണ്ടെന്ന് അദ്ദേഹം പറഞ്ഞു. പരസ്പര ബന്ധിതമായ ഒരു ലോകത്ത് ‘വ്യാപാരം സുഗമമാക്കല്‍’, ‘ബിസിനസ്സ് നടത്തിപ്പ് സുഗമമാക്കല്‍’ എന്നിവയെല്ലാം ‘ജീവിതം സുഗമമാക്കലുമായി’ ബന്ധപ്പെട്ടിരിക്കുകയാണെന്ന് അദ്ദേഹം പറഞ്ഞു. കയറ്റുമതി വര്‍ദ്ധിപ്പിക്കലിന്റെ ഊന്നിപ്പറഞ്ഞ പ്രധാനമന്ത്രി ഈ ഉദ്യമത്തില്‍ സംസ്ഥാനങ്ങളെ സജീവ പങ്കാളികളാക്കണമെന്നും നിര്‍ദ്ദേശിച്ചു. മൊത്തം ആഗോള കയറ്റുമതിയില്‍ ഇന്ത്യയുടെ വിഹിതം ഇപ്പോഴത്തെ 1.6 ശതമാനത്തില്‍ നിന്ന് 3.4 ശതമാനമായി ഉയര്‍ത്തണമെന്ന് വാണിജ്യ വകുപ്പ് ദൃഢനിശ്ചയം എടുക്കണമെന്ന് അദ്ദേഹം ആവശ്യപ്പെട്ടു. അതുപോലെ ഇറക്കുമതി കുറയ്ക്കാന്‍ ആഭ്യന്തര ഉല്‍പ്പാദനം വര്‍ദ്ധിപ്പിക്കുന്നതിനും വേണ്ട ശ്രമങ്ങള്‍ വേണമെന്ന് അദ്ദേഹം പറഞ്ഞു. ഈ പശ്ചാത്തലത്തില്‍ ഇലക്‌ട്രോണിക് ഉല്‍പ്പന്നങ്ങളുടെ നിര്‍മ്മാണത്തെ അദ്ദേഹം ഉദാഹരിച്ചു. ആഭ്യന്തര ഉല്‍പ്പാദനത്തിന് കുതിപ്പേകാന്‍ കേന്ദ്ര ഗവണ്‍മെന്റ് ഒട്ടേറെ നടപടികള്‍ കൈക്കൊണ്ടിട്ടുണ്ടെന്ന് പ്രധാനമന്ത്രി പറഞ്ഞു.
ഡി. പ്രകാശ്‌റാവുവിന്റെ നിര്യാണത്തിൽ  പ്രധാനമന്ത്രി അനുശോചിച്ചു

ശ്രീ ഡി. പ്രകാശ്‌റാവുവിന്റെ ദേഹവിയോഗത്തില്‍ പ്രധാനമന്ത്രി ശ്രീ നരേന്ദ്രമോദി ദുഃഖം രേഖപ്പെടുത്തി. ''ശ്രീ ഡി. പ്രകാശ് റാവുവിന്റെ ദേഹവിയോഗം ദുഃഖമുണ്ടാക്കി. അദ്ദേഹത്തിന്റെ അനിതരസാധാരണമായ പ്രവര്‍ത്തനങ്ങള്‍ ജനങ്ങളെ പ്രചോദിപ്പിച്ചു കൊണ്ടിരിക്കും. ശാക്തീകരണത്തിനുള്ള ഏറ്റവും നിര്‍ണ്ണായകമായ മാര്‍ഗ്ഗം വിദ്യാഭ്യാസമാണെന്ന് അദ്ദേഹം ശരിയായി കണ്ടിരുന്നു. ഏതാനും ദിവസങ്ങള്‍ക്ക് മുമ്പ് അദ്ദേഹവുമായി കട്ടക്കില്‍ ഞാന്‍ നടത്തിയ കൂടിക്കാഴ്ചയാണ് ഇത്തരുണത്തില്‍ സ്മരിക്കുന്നത്. അദ്ദേഹത്തിന്റെ കുടുംബാംഗങ്ങള്‍ക്കുംആരാധകര്‍ക്കും അനുശോചനങ്ങള്‍. ഓം ശാന്തി'', ഒരു ട്വീറ്റില്‍ പ്രധാനമന്ത്രി പറഞ്ഞു.
ഫിദൽ  കാസ്ട്രോയുടെ വിയോഗത്തിൽ  പ്രധാനമന്ത്രി

ക്യൂബൻ നേതാവ് ഫിദൽ കാസ്ട്രോയുടെ ദുഖകരമായ ദേഹവിയോഗത്തിൽ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി . ” ഫിദൽ കാസ്ട്രോയുടെ ദുഖകരമായ ദേഹവിയോഗത്തിൽ ഞാൻ എൻറെ അഗാധമായ അനുശോചനം ക്യൂബൻ ഗവണ്മെന്റിനെയും ക്യൂബൻ ജനതയെയും അറിയിക്കുന്നു. അദ്ദേഹത്തിന്റെ ആത്മാവിന് നിത്യ ശാന്തി നേരുന്നു. ദുഖകരമായ ഈ വേളയിൽ ക്യൂബൻ ഗവണ്മെൻറിനും അവിടത്തെ ജനങ്ങൾക്കുമൊപ്പം ഞങ്ങളും നില കൊള്ളുന്നു. ഇരുപതാം നൂറ്റാണ്ടിലെ ഏറ്റവും ജനപ്രീതിയാർജിച്ച വ്യക്തിത്വങ്ങളിൽ ഒരാളായിരുന്നു ഫിദൽ കാസ്ട്രോ. മഹാനായൊരു സുഹൃത്തിന്റെ വേർപാടിൽ ഇന്ത്യ വിലപിക്കുന്നു.
അമേരിക്ക-ഇന്ത്യ തന്ത്രപ്രധാന പങ്കാളിത്ത ബോര്‍ഡംഗങ്ങള്‍ പ്രധാനമന്ത്രിയെ സന്ദര്‍ശിച്ചു

അമേരിക്കയിലെ മുതിര്‍ന്ന വ്യവസായ, വാണിജ്യ പ്രമുഖര്‍ ഉള്‍പ്പെടുന്ന അമേരിക്ക-ഇന്ത്യ തന്ത്രപ്രധാന പങ്കാളിത്ത ബോര്‍ഡ് (യു.എസ്.ഐ.എസ്.പി.എഫ്.) അംഗങ്ങള്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. നേരത്തേ നടന്ന ഇന്ത്യാ നേതൃ ഉച്ചകോടിയുടെ പ്രവര്‍ത്തനത്തെപ്പറ്റി അവര്‍ പ്രധാനമന്ത്രിയോടു വിശദീകരിച്ചു. നാലു വര്‍ഷമായി ഗവണ്‍മെന്റ് നടപ്പാക്കിവരുന്ന സാമ്പത്തിക, നിയമ പരിഷ്‌കാരങ്ങളെ അഭിനന്ദിച്ച വാണിജ്യ പ്രമുഖര്‍, അതിവേഗം വളര്‍ന്നുവരുന്ന ഇന്ത്യന്‍ സമ്പദ്‌വ്യവസ്ഥ സൃഷ്ടിക്കുന്ന അവസരങ്ങള്‍ പരസ്പരം ഗുണകരമാക്കി മാറ്റുന്നതിനായി ഇന്ത്യയുമായുള്ള ഇടപാടുകള്‍ വര്‍ധിപ്പിക്കാനുള്ള താല്‍പര്യം അറിയിക്കുകയും ചെയ്തു. സാമ്പത്തിക ഇടപാടുകളിലൂടെ ഇരു രാജ്യങ്ങളും മുമ്പൊരിക്കലും ഇല്ലാത്ത വിധം നേട്ടമുണ്ടാക്കിയിട്ടുണ്ടെന്നു പ്രധാനമന്ത്രി പ്രസ്താവിച്ചു. പുതു സംരംഭങ്ങള്‍, ഊര്‍ജം, ആരോഗ്യസംരക്ഷണം, ഡിജിറ്റല്‍ സാങ്കേതികവിദ്യ തുടങ്ങി പുതിയ മേഖലകളില്‍ക്കൂടി ഉള്ള വാണിജ്യാവസരങ്ങള്‍ പൂര്‍ണമായും ഉപയോഗപ്പെടുത്താന്‍ യു.എസ്. കമ്പനികളെ അദ്ദേഹം പ്രോല്‍സാഹിപ്പിച്ചു.
പൂനെയില്‍ നടന്ന സ്മാര്‍ട്ട് സിറ്റീസ് മിഷന്റെയും അമൃതിന്റെയും ഒന്നാം വാര്‍ഷികാഘോഷത്തില്‍ പ്രധാനമന്ത്രി പങ്കെടുത്തു

പൂനെയില്‍ നടന്ന സ്മാര്‍ട്ട് സിറ്റീസ് മിഷന്റെയും അമൃതിന്റെയും ഒന്നാം വാര്‍ഷികാഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. വികസനകാര്യത്തില്‍ നഗരങ്ങള്‍ പരസ്പരം മല്‍സരിച്ചു മുന്നേറുന്ന കാഴ്ച കാണാന്‍ സാധിക്കുന്നതായി ചടങ്ങില്‍ അദ്ദേഹം ചൂണ്ടിക്കാട്ടി. ജന്‍ ഭാഗിദാരിയുടെ ആവേശം വികസനപ്രവര്‍ത്തനങ്ങള്‍ക്ക് ആവേശം പകരുന്നതായും പ്രധാനമന്ത്രി പറഞ്ഞു. നഗരവികസനത്തെക്കുറിച്ച് പ്രാദേശികമായി തന്നെ തീരുമാനിക്കപ്പെടണമെന്നും അത്തരം തീരുമാനങ്ങള്‍ ഡെല്‍ഹിയില്‍ നിന്നു കൈക്കൊള്ളാന്‍ സാധിക്കില്ലെന്നും അദ്ദേഹം വ്യക്തമാക്കി. പങ്കാളിത്തഭരണം പ്രധാനമാണെന്നും പ്രധാനമന്ത്രി പറഞ്ഞു. നഗരവല്‍ക്കരണം പ്രശ്‌നമായി കണ്ടിരുന്ന നാളുകള്‍ അവസാനിച്ചുകഴിഞ്ഞെന്നും അത് ഇനിയൊരു സാധ്യതയാണെന്നും ശ്രീ. മോദി പറഞ്ഞു. ജനങ്ങള്‍ നേരിടുന്ന പ്രശ്‌നങ്ങള്‍ പരിഹരിക്കാന്‍ സാധിക്കുന്ന വളര്‍ച്ചാകേന്ദ്രങ്ങളാണു നഗരങ്ങളെന്നും പ്രധാനമന്ത്രി വ്യക്തമാക്കി. ഖരമാലിന്യ സംസ്‌കരണത്തില്‍ നഗരങ്ങള്‍ കൂടുതല്‍ ശ്രദ്ധയൂന്നേണ്ടതുണ്ടെന്ന് അദ്ദേഹം ചൂണ്ടിക്കാട്ടി. നേരത്തേ, ആന്ധ്രാപ്രദേശ്, ഒഡിഷ, രാജസ്ഥാന്‍ മുഖ്യമന്ത്രിമാര്‍ യഥാക്രമം വിശാഖപട്ടണം, ഭുവനേശ്വര്‍, ജയ്പൂര്‍ എന്നിവിടങ്ങളില്‍നിന്നായി വീഡിയോ കോണ്‍ഫറന്‍സിങ്ങിലൂടെ വാര്‍ഷികാഘോഷത്തില്‍ പങ്കാളികളായി. തങ്ങളുടെ കാഴ്ചപ്പാടുകള്‍ അവര്‍ ചടങ്ങിനെത്തിയവരുമായി പങ്കുവെച്ചു. സ്മാര്‍ട്ട് നെറ്റ് പോര്‍ട്ടലും പൂനെയിലെ സ്മാര്‍ട്ട് സിറ്റി പ്രോജക്ടുകളും പ്രധാനമന്ത്രി ഉദ്ഘാടനം ചെയ്തു. ‘മേക്ക് യുവര്‍ സിറ്റി സ്മാര്‍ട്ട്’ മല്‍സരത്തിന്റെ ഉദ്ഘാടനവും അദ്ദേഹം നിര്‍വഹിച്ചു.
പ്രധാനമന്ത്രി നാളെ അരുണാചല്‍ പ്രദേശ് സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ അരുണാചല്‍ പ്രദേശ് സന്ദര്‍ശിക്കും. ഇറ്റാനഗറില്‍ അദ്ദേഹം ദോര്‍ജീ ഖണ്ഡു സംസ്ഥാന കണ്‍വെന്‍ഷന്‍ സെന്ററിന്റെ ഉദ്ഘാടനം അദ്ദേഹം നിര്‍വഹിക്കും. ഓഡിറ്റോറിയം, കോണ്‍ഫറന്‍സ് ഹാളുകള്‍, എക്‌സിബിഷന്‍ ഹാളുകള്‍ എന്നിവയോടു കൂടിയതാണ് ഈ കണ്‍വെന്‍ഷന്‍ സെന്റര്‍. ഇറ്റാനഗറിലെ ഒരു പ്രധാന കേന്ദ്രമായി ഇതു മാറുമെന്നാണു കുരുതന്നത്. സ്‌റ്റേറ്റ് സിവില്‍ സെക്രട്ടേറിയറ്റ് കെട്ടിടം പ്രധാനമന്ത്രി രാഷ്ട്രത്തിനു സമര്‍പ്പിക്കും. ടോമോ റിബി ആരോഗ്യ, വൈദ്യശാസ്ത്ര കേന്ദ്രത്തിന്റെ അക്കാദമിക് ബ്ലോക്കിന് അദ്ദേഹം തറക്കല്ലിടുകയും ചെയ്യും. അരുണാചല്‍ പ്രദേശില്‍നിന്നു പ്രധാനമന്ത്രി അനൗദ്യോഗികസന്ദര്‍ശനത്തിനായി ത്രിപുരയിലേക്കു തിരിക്കും.
തമിഴ്‌നാട് മുഖ്യമന്ത്രി ശെല്‍വി ജെ.ജയലളിതയുടെ നിര്യാണത്തില്‍ മന്ത്രിസഭ അനുശോചിച്ചു

പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം തമിഴ്‌നാട് മുഖ്യമന്ത്രി ശെല്‍വി ജെ.ജയലളിത 5.12.2016ന് ചെന്നൈ അപ്പോളോ ആശുപത്രിയില്‍ മരിക്കാനിടയായതില്‍ അനുശോചിച്ചു. ആദരസൂചകമായി രണ്ടു മിനുട്ട് മൗനം ആചരിച്ചശേഷം അനുശോചന പ്രമേയം പാസാക്കി. പ്രമേയത്തിന്റെ ഉള്ളടക്കം: ‘തമിഴ്‌നാട് മുഖ്യമന്ത്രി ശെല്‍വി ജെ.ജയലളിത 5.12.2016ന് ചെന്നൈ അപ്പോളോ ആശുപത്രിയില്‍ മരിക്കാനിടയായതില്‍ മന്ത്രിസഭ അനുശോചിക്കുന്നു. അവരുടെ നിര്യാണത്തിലൂടെ അമ്മയെന്നു സ്‌നേഹപൂര്‍വം വിളിക്കപ്പെട്ടിരുന്ന മുതിര്‍ന്ന വിശിഷ്ട നേതാവിനെയാണു രാജ്യത്തിനു നഷ്ടമായത്.’ 1948 ഫെബ്രുവരി 24നു മൈസൂരില്‍ ജനിച്ച ശെല്‍വി ജെ.ജയലളിത ബംഗളുരു ബിഷപ് കോട്ടണ്‍സ് ഗേള്‍സ് ഹൈസ്‌കൂളിലും ചെന്നൈയിലെ പ്രസന്റേഷന്‍ കോണ്‍വെന്റിലും വിദ്യാഭ്യാസം നേടി. തമിഴ്, തെലുങ്ക്, കന്നഡ, ഹിന്ദി, ഇംഗ്ലീഷ്, മലയാളം ചലച്ചിത്രങ്ങളില്‍ സജീവമായി പ്രവര്‍ത്തിച്ചു. ഭരതനാട്യം, മോഹിനിയാട്ടം, കഥക്, മണിപ്പൂരി തുടങ്ങിയ ശാസ്ത്രീയ നൃത്തങ്ങളില്‍ നിപുണയായിരുന്നു. തമിഴ്‌നാട് ഗവണ്‍മെന്റ് 1972ല്‍ കലൈമാമണി അവാര്‍ഡ് നല്‍കി ആദരിച്ചിട്ടുണ്ട്. 1982ലാണ് എ.ഐ.എ.ഡി.എം.കെ. അംഗമായി അവര്‍ രാഷ്ട്രീയത്തില്‍ പ്രവേശിച്ചത്. 1984ല്‍ രാജ്യസഭാ എം.പിയായി തെരഞ്ഞെടുക്കപ്പെട്ടു. 1989ല്‍ തമിഴ്‌നാട് നിയമസഭാംഗമായി. 1984ല്‍ പൊതു തെരഞ്ഞെടുപ്പിലും നിയമസഭാ തെരഞ്ഞെടുപ്പിലും എ.ഐ.എ.ഡി.എം.കെയെ അവര്‍ വിജയത്തിലേക്കു നയിച്ചു. 1989ല്‍ തമിഴ്‌നാട്ടിലെ പ്രഥമ വനിതാ പ്രതിപക്ഷനേതാവായി. 1991 ജൂണില്‍ തമിഴ്‌നാട് മുഖ്യമന്ത്രിപദമേറ്റ അവര്‍ 1996 മെയ് വരെ അധികാരത്തില്‍ തുടര്‍ന്നു. 2001 മെയ് മുതല്‍ 2001 സെപ്റ്റംബര്‍ വരെയും 2002 മാര്‍ച്ച് മുതല്‍ 2006 മെയ് വരെയും 2011 മെയ് മുതല്‍ 2014 സെപ്റ്റംബര്‍ വരെയും 2015 മെയ് മുതല്‍ 2016 ഡിസംബര്‍ അഞ്ചു വരെയും മുഖ്യമന്ത്രിയായിരുന്നു. തമിഴ്‌നാട് ജനതയ്ക്ക് അവരുടെ ഏറ്റവും ജനപ്രിയ നേതാവിനെയാണു നഷ്ടമായിരിക്കുന്നത്. ഗവണ്‍മെന്റിനും രാഷ്ട്രത്തിനും വേണ്ടി തമിഴ്‌നാട് ജനതയെ മന്ത്രിസഭ ഹൃദയംഗമമായ അനുശോചനം അറിയിക്കുന്നു.’
എന്‍.ഡി.ആര്‍.എഫിന്റെ നാല് പുതിയ ബറ്റാലിയനുകള്‍ രൂപീകരിക്കാന്‍ മന്ത്രിസഭാനുമതി

രാജ്യത്തിന്റെ ദുരന്ത നിവാരണ സംവിധാനം ശക്തിപ്പെടുത്തുന്നതിന്റെ ഭാഗമായി ദേശീയ ദുരന്ത പ്രതിരോധ സേനയുടെ (എന്‍.ഡി.ആര്‍.എഫ്) നാല് ബറ്റാലിയനുകള്‍ കൂടി രൂപീകരിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. വിശദാംശങ്ങള്‍ · രാജ്യത്തിന്റെ വിശാലമായ ഭൂപ്രകൃതി കണക്കിലെടുത്ത് ദുരന്ത നിവാരണത്തിനുള്ള സമയം കുറയ്ക്കുകയാണ് നാല് അധിക ബറ്റാലിയനുകള്‍ രൂപീകരിക്കുന്നത് കൊണ്ട് ലക്ഷ്യമിട്ടിട്ടുള്ളത്. · ഇന്‍ഡോ – ടിബറ്റന്‍ ബോര്‍ഡര്‍ പോലീസില്‍ (ഐ.റ്റി.ബി.പി) രണ്ട് ബറ്റാലിയനുകളും, അതിര്‍ത്തി രക്ഷാ സേന (ബി.എസ്.എഫ്), അസം റൈഫില്‍സ് (എ.ആര്‍.) എന്നിവയില്‍ ഓരോ ബറ്റാലിയനുകള്‍ വീതവുമായിട്ടാണ് ആദ്യ ഘട്ടത്തില്‍ ഈ നാല് ബറ്റാലിയനുകളും രൂപീകരിക്കുക. · പിന്നീട് ഈ നാല് ബറ്റാലിയനുകളെയും എന്‍.ഡി.ആര്‍.എഫ്. ബറ്റാലിയനുകളാക്കി മാറ്റും. ആവശ്യാനുസരണം ഇവയെ ജമ്മു കാശ്മീര്‍, ഹിമാചല്‍ പ്രദേശ്, ഉത്താഖണ്ഡ്, ഡല്‍ഹി, ദേശീയ തലസ്ഥാന പ്രദേശം എന്നിവിടങ്ങളില്‍ വിന്യസിക്കും. പശ്ചാത്തലം പ്രകൃതി ദുരന്തങ്ങളോ,മനുഷ്യ സൃഷ്ടികളായ ദുരന്തങ്ങളോ, ഭീഷണി ഉയര്‍ത്തുന്ന സാഹചര്യമോ ഉണ്ടായാല്‍ വൈദഗ്ധ്യമാര്‍ന്ന ഇടപെടല്‍ ലക്ഷ്യമിട്ടാണ് 2006 ല്‍ എന്‍.ഡി.ആര്‍.എഫ്. എന്ന വിദഗ്ധ സേനയ്ക്ക് രൂപം നല്‍കിയത്. ദുരന്ത സമയങ്ങളില്‍ തല്‍സമയം പ്രതികരിക്കാനായി ഇപ്പോള്‍ എന്‍.ഡി.ആര്‍.എഫിന്റെ 12 ബറ്റാലിയനുകളെയാണ് രാജ്യത്തുടനീളം തന്ത്രപരമായ കേന്ദ്രങ്ങളില്‍ വിന്യസിച്ചിട്ടുള്ളത്.
ലോക ആർച്ചറി യൂത്ത് ചാമ്പ്യൻഷിപ്പിൽ    മെഡലുകൾ നേടിയതിന് ഇന്ത്യൻ സംഘത്തെ പ്രധാനമന്ത്രി അഭിനന്ദിച്ചു

8 സ്വർണമടക്കം 15 മെഡലുകൾ നേടിയ വ്രോക്ലോയിൽ നടന്ന ലോക അമ്പെയ്ത്ത് യൂത്ത് ചാമ്പ്യൻഷിപ്പിലെ ഇന്ത്യൻ സംഘത്തെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "റൊക്ലോയിൽ നടക്കുന്ന ലോക അമ്പെയ്ത്ത് യൂത്ത് ചാമ്പ്യൻഷിപ്പിലെ ഇന്ത്യൻ സംഘം 8 സ്വർണം ഉൾപ്പെടെ 15 മെഡലുകൾ നേടി നമ്മെ അഭിമാനഭരിതരാക്കി . നമ്മുടെ ടീമിന് അഭിനന്ദനങ്ങൾ, അവരുടെ ഭാവി ശ്രമങ്ങൾക്ക് ആശംസകൾ "
കോമൺവെൽത്ത്  ഗെയിംസ് ;  വനിതാ ബോക്‌സിംഗിൽ സ്വർണമെഡൽ നേടിയതിന് പ്രധാനമന്ത്രി നിതു ഗംഗാസിനെ അഭിനന്ദിച്ചു

കോമൺവെൽത്ത് ഗെയിംസിൽ 48 കിലോഗ്രാം വനിതാ ബോക്‌സിംഗിൽ സ്വർണം നേടിയതിന് പ്രധാനമന്ത്രി ശ്രീ നരേന്ദ്ര മോദി നിതു ഘാംഗസിനെ അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു : ” കോമൺവെൽത്ത് ഗെയിംസിലെ ബോക്‌സിംഗിൽ കഠിനാധ്വാനം ചെയ്തതും അർഹതയുള്ളതുമായ സ്വർണ്ണ മെഡലിന് നിതു ഗംഗാസിന് അഭിനന്ദനങ്ങൾ. അവരുടെ വിജയം ബോക്‌സിംഗിനെ കൂടുതൽ ജനപ്രിയമാക്കും. അവരുടെ ഭാവി പ്രവർത്തനങ്ങൾക്ക് എന്റെ ആശംസകൾ.”
ജന്മനാളില്‍ പണ്ഡിറ്റ് ദീനദയാല്‍ ഉപാധ്യായയ്ക്ക് പ്രധാനമന്ത്രിയുടെ അഭിവാദ്യം

പണ്ഡിറ്റ് ദീനദയാല്‍ ഉപാധ്യായയ്ക്ക് അദ്ദേഹത്തിന്റെ ജന്മനാളില്‍ പ്രധാനമന്ത്രി ശ്രീ. നരേന്ദ്ര മോദി അഭിവാദ്യമര്‍പ്പിച്ചു. ‘ജന്മനാളില്‍ പണ്ഡിറ്റ് ദീനദയാല്‍ ഉപാധ്യായയ്ക്ക് നൂറുനൂറു പ്രണാമങ്ങള്‍. ഞങ്ങളുടെ ആവേശമായ പണ്ഡിറ്റ് ദീനദയാല്‍ ഉപാധ്യായയ്ക്ക് അദ്ദേഹത്തിന്റെ ജന്മവാര്‍ഷികത്തില്‍ അഭിവാദ്യമര്‍പ്പിക്കുന്നു’, പ്രധാനമന്ത്രി പറഞ്ഞു.
ത്രിപുരയിലെ ജനങ്ങള്‍ക്കു സംസ്ഥാന രൂപീകരണ ദിനത്തില്‍ പ്രധാനമന്ത്രിയുടെ ആശംസ

സംസ്ഥാന രൂപീകരണ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ത്രിപുരയിലെ ജനങ്ങള്‍ക്ക് ആശംസകള്‍ നേര്‍ന്നു. ചരിത്രശോഭയാല്‍ അനുഗൃഹീതമാണു ത്രിപുരയെന്നും അധ്വാനശീലരായ യുവാക്കളാലും അനിഗൃഹീതമാണു ത്രിപുരയെന്നും യുവാക്കളുടെ പ്രതീക്ഷകള്‍ യാഥാര്‍ഥ്യമാക്കാന്‍ നാം പ്രതിജ്ഞാബദ്ധരാണെന്നും അദ്ദേഹം പറഞ്ഞു.
പ്രധാനമന്ത്രിയും റഷ്യന്‍ പ്രസിഡന്റും തമ്മിലുള്ള ടെലിഫോണ്‍ സംഭാഷണം

പ്രധാനമന്ത്രി ശ്രീ. നരേന്ദ്ര മോദി ബഹുമാനപ്പെട്ട റഷ്യന്‍ പ്രസിഡന്റ് വ്‌ളാഡിമിര്‍ പുടിനുമായി ഇന്ന് (ജൂലൈ 2ന്) ടെലിഫോണില്‍ ചര്‍ച്ച നടത്തി. രണ്ടാം ലോക മഹായുദ്ധം ജയിച്ചതിന്റെ 75-ാം വാര്‍ഷികാഘോഷങ്ങളുടെ വിജയകരമായ നടത്തിപ്പിനെ പ്രധാനമന്ത്രി ഊഷ്മളമായി അഭിനന്ദിച്ചു. റഷ്യയിലെ ഭരണഘടനാ ഭേദഗതികളിലുള്ള വോട്ടെടുപ്പ് വിജയകരമായി പൂര്‍ത്തിയാക്കിയതിനും പ്രസിഡന്റ് പുടിനെ പ്രധാനമന്ത്രി അഭിനന്ദിച്ചു. ഇന്ത്യയിലെയും റഷ്യയിലെയും ജനങ്ങള്‍ തമ്മിലുള്ള സൗഹൃദത്തിന്റെ പ്രതീകമായി 2020 ജൂണ്‍ 24ന് മോസ്‌കോയില്‍ നടന്ന സൈനിക പരേഡില്‍ ഇന്ത്യന്‍ സംഘം പങ്കെടുത്ത കാര്യവും പ്രധാനമന്ത്രി അനുസ്മരിച്ചു. കോവിഡ് – 19 മഹാമാരി സൃഷ്ടിച്ച പ്രതികൂല പ്രതിസന്ധികള്‍ പരിഹരിക്കാന്‍ ഇരുരാജ്യങ്ങളും സ്വീകരിച്ച ഫലപ്രദമായ നടപടികള്‍ നേതാക്കള്‍ ചര്‍ച്ച ചെയ്തു. കോവിഡിനുശേഷമുള്ള ലോകം നേരിടുന്ന വെല്ലുവിളികളെ സംയുക്തമായി അഭിമുഖീകരിക്കുന്നതിനായി ഇന്ത്യ-റഷ്യ ബന്ധം ദൃഢമാക്കുന്നതിന്റെ പ്രാധാന്യത്തെക്കുറിച്ചും നേതാക്കള്‍ ധാരണയിലെത്തി. ഈ വര്‍ഷം അവസാനം ഇന്ത്യയില്‍ നടക്കാനിരിക്കുന്ന വാര്‍ഷിക ഉഭയകക്ഷി ഉച്ചകോടിക്കു മുന്നോടിയായി ഉഭയകക്ഷി ബന്ധത്തിന്റെയും കൂടിയാലോചനകളുടെയും ഗതിവേഗം നിലനിര്‍ത്താനും ഇരു നേതാക്കളും തീരുമാനിച്ചു. ഉഭയകക്ഷി ഉച്ചകോടിക്കായി പ്രസിഡന്റ് പുടിന്‍ ഇന്ത്യയില്‍ എത്തണമെന്നുള്ള ആഗ്രഹവും പ്രധാനമന്ത്രി അറിയിച്ചു. ടെലിഫോണ്‍ സംഭാഷണത്തിന് പ്രസിഡന്റ് പുടിന്‍ പ്രധാനമന്ത്രിക്ക് നന്ദി അറിയിച്ചു. എല്ലാ മേഖലയിലും ഇരു രാജ്യങ്ങളും തമ്മിലുള്ള പ്രത്യേകവും സവിശേഷവും നയപരവുമായ പങ്കാളിത്തം കൂടുതല്‍ ശക്തിപ്പെടുത്താന്‍ പ്രതിജ്ഞാബദ്ധമാണെന്ന് അദ്ദേഹം ആവര്‍ത്തിക്കുകയും ചെയ്തു.
പുരാതന സ്മാരകങ്ങളും പുരാവസ്തു അവശിഷ്ടങ്ങളും (ഭേദഗതി) ബില്‍ 2017കൊണ്ടുവരും

പുരാതന സ്മാരകങ്ങളും പുരാവസ്തു അവശിഷ്ടങ്ങളും (ഭേദഗതി) ബില്‍ 2017 പാര്‍ലമെന്റില്‍ അവതരിപ്പിക്കാന്‍ ഇന്ന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പുരാവസ്തു മേഖലകളില്‍ നിര്‍മ്മാണ പ്രവര്‍ത്തനങ്ങള്‍ക്ക് നിയന്ത്രണമുള്ളത് കേന്ദ്ര ഗവണ്‍മെന്റിന്റെവിവിധ വികസന പദ്ധതികളെയും പൊതു നിര്‍മ്മാണ പ്രവര്‍ത്തികളെയും പ്രതികൂലമായി ബാധിക്കുന്നുണ്ട്. ഈ അവസരത്തിലാണ് നിയമത്തില്‍ ഭേദഗതികൊണ്ടുവരുന്നത്. താഴെ പറയുന്ന ഭേദഗതികളാണ് നിയമത്തില്‍ പുതുതായി ഉള്‍പ്പെടുത്തിയിരിക്കുന്നത്. 1) നിയമത്തിന്റെരണ്ടാം ഉപവിഭാഗത്തില്‍പൊതുമരാമത്ത് പണികള്‍എന്ന പുതിയ നിര്‍വചനം ഉള്‍പ്പെടുത്തി. 2) കേന്ദ്ര ഗവണ്‍മെന്റില്‍ നിന്ന് അനുമതിവാങ്ങി നിരോധിത മേഖലകളില്‍ പൊതുമരാമത്ത് പണികള്‍ നടപ്പിലാക്കാന്‍ വകുപ്പുകള്‍ക്കോ, കേന്ദ്ര ഗവണ്‍മെന്റ്ഓഫീസുകള്‍ക്കോ അനുമതി നല്‍കുന്ന വിധത്തില്‍ നിയമത്തിലെ സെക്ഷന്‍ 20 എ ഭേദഗതിചെയ്തു. 3) പ്രിന്‍സിപ്പല്‍ നിയമത്തിലെ സെക്ഷന്‍ 20 -1 ല്‍ പുതിയ നിബന്ധന ഉള്‍പ്പെടുത്തി.
ഇന്ത്യ-ബംഗ്ലാദേശ് അതിര്‍ത്തിയില്‍ ഖുഷിയാര നദിയില്‍ അഷുഗഞ്ച്-സാക്കിഗഞ്ച്, ജമുന നദിയില്‍ സീരജ്ഗഞ്ച്-ദൈഘാവ നാവികപ്പാതകള്‍ വികസിപ്പിക്കുന്നതിനുള്ള ധാരണാപത്രത്തിന് മന്ത്രിസഭാ അനുമതി

ഇന്ത്യ-ബംഗ്ലാദേശ് അതിര്‍ത്തിയില്‍ ഖുഷിയാര നദിയില്‍ അഷുഗഞ്ച് മുതല്‍ സാക്കിഗഞ്ച് വരെയും ജമുന നദിയില്‍ സീരജ്ഗഞ്ച് മുതല്‍ ദൈഘാവ വരെയും നാവികപ്പാത വികസിപ്പിക്കുന്നതിനുള്ള ഇന്ത്യ-ബംഗ്ലാദേശ് ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഇതിനായി ഇരു രാജ്യങ്ങളും ചേര്‍ന്നു നദികളുടെ ആഴംകൂട്ടും. വടക്കുകിഴക്കന്‍ ഇന്ത്യയിലേക്കുള്ള ചരക്കുനീക്കത്തിന്റെ സാമ്പത്തികബാധ്യത ഗണ്യമായി കുറച്ചുകൊണ്ടുവരാന്‍ ധാരണാപത്രം സഹായകമാകും. സിലിഗുഡി ചിക്കന്‍സ് നെക്ക് ഇടനാഴിയിലെ ഗതാഗതത്തിരക്ക് കുറയുകയും ചെയ്യും.
പ്രധാനമന്ത്രിയും  ജർമ്മൻ ചാൻസലർ  ഡോ. ആംഗല മെർക്കലും  തമ്മിലുള്ള കൂടിക്കാഴ്ച.

ഇറ്റലിയിലെ റോമിൽ നടക്കുന്ന G20 ഉച്ചകോടിക്കിടെ, 2021 ഒക്ടോബർ 31 ന് പ്രധാനമന്ത്രി ശ്രീ നരേന്ദ്ര മോദി ഫെഡറൽ റിപ്പബ്ലിക് ഓഫ് ജർമ്മനിയുടെ ചാൻസലർ ഡോ ആംഗല മെർക്കലുമായി കൂടിക്കാഴ്ച നടത്തി. തങ്ങളുടെ ദീർഘകാല സഹകരണവും വ്യക്തിപരമായ സൗഹൃദവും അനുസ്മരിച്ചുകൊണ്ട്, ജർമ്മനിയിൽ മാത്രമല്ല യൂറോപ്യൻ, ആഗോള തലത്തിലും ചാൻസലർ മെർക്കലിന്റെ നേതൃത്വത്തെ പ്രധാനമന്ത്രി അഭിനന്ദിച്ചു. ഡോ മെർക്കലിന്റെ പിൻഗാമിയുമായി അടുത്ത തന്ത്രപരമായ പങ്കാളിത്തം നിലനിർത്താൻ പ്രതിജ്ഞാബദ്ധനാണെന്ന് അദ്ദേഹം വ്യക്തമാക്കി . ഇന്ത്യയും ജർമ്മനിയും തമ്മിലുള്ള ഉഭയകക്ഷി സഹകരണത്തിൽ ഇരു നേതാക്കളും സംതൃപ്തി പ്രകടിപ്പിക്കുകയും തങ്ങളുടെ വ്യാപാര നിക്ഷേപ ബന്ധങ്ങൾ കൂടുതൽ ആഴത്തിലാക്കുമെന്ന് പ്രതിജ്ഞയെടുക്കുകയും ചെയ്തു. ഇന്ത്യ-ജർമ്മനി തന്ത്രപരമായ പങ്കാളിത്തത്തിന്റെ വ്യാപ്തി ഹരിത ഹൈഡ്രജൻ ഉൾപ്പെടെയുള്ള പുതിയ മേഖലകളിലേക്ക് വ്യാപിപ്പിക്കാനും അവർ സമ്മതിച്ചു. ഡോ മെർക്കലിന് പ്രധാനമന്ത്രി ഭാവി ആശംസകൾ അറിയിക്കുകയും ഇന്ത്യ സന്ദർശിക്കാൻ അവരെ ക്ഷണിക്കുകയും ചെയ്തു.